Document ID: /roh_data/filtered/fineweb-2-filterrobots_roh.jsonl.gz/41328

Sozialamt
Uffizi dal servetsch social
Ufficio del servizio sociale
Famiglia, uffants e giuvenilsGrabenstrasse 87001 Cuiratel +41 81 257 26 54fax +41 81 257 26 <email-pii>
Ordinaziun davart il plazzament d'uffants per la tgira (ordinaziun davart ils uffants confidads, PAVO; SR 211.222.338)
Lescha davart ils uffants confidads (DG 219.050)
Per recepir uffants e giuvenils dovri ina permissiun, sch'i vegnan admess durant il di u la notg il medem mument quatter u dapli persunas minorennas per l'assistenza, per l'educaziun, per la scolaziun, per l'observaziun u per il tractament. L'uffizi dal servetsch social è cumpetent per conceder la permissiun. Ultra da quai ha el la surveglianza.
L'uffizi dal servetsch social conceda resp. renovescha ina permissiun da manaschi, sche las chasas d'uffants e da giuvenils observan las prescripziuns da las directivas da qualitad da l'uffizi dal servetsch social per instituziuns destinadas a l'integraziun sociala d'uffants, da giuvenils e da persunas giuvnas creschidas. Las directivas da qualitad cumpletteschan l'ordinaziun federala davart il plazzament d'uffants per la tgira e l'adopziun sco er la lescha davart ils uffants confidads dal chantun Grischun.
La cunvegna interchantunala davart las instituziuns socialas (CIIS) regla la finanziaziun da la dimora da persunas cun basegn spezial d'assistenza e da promoziun en instituziuns adattadas che sa chattan ordaifer il chantun da domicil. Ils chantuns da cunvegna segireschan la finanziaziun cun garanzias da surpigliar ils custs (GSC). La premissa per segirar la finanziaziun è che l'instituziun correspundenta è renconuschida da la CIIS. Per la renconuschientscha è cumpetent il chantun da staziunament. Quai vul dir che las chasas d'uffants e da giuvenils en il chantun Grischun ston inoltrar lur dumonda per la renconuschientscha tras la CIIS a l'uffizi dal servetsch social.
Infurmaziuns davart utilisadras ed utilisaders extrachantunals sco er davart purschidas e garanzias da surpigliar ils custs chattais Vus qua.
L'uffizi dal servetsch social è il post da contact da la CIIS dal chantun Grischun. Ans contactai per plaschair, sche Vus avais dumondas.
Post da contact da la CIIS Grabenstrasse 87001 Cuiratel +41 81 257 26 54fax +41 81 257 21 <email-pii>